„Pesnik i Mesec“, Dobrica Erić

Dragi učenici, danas obrađujemo pesmu *Pesnik i Mesec* Dobrice Erića*.* Za početak, pročitajte pesmu u čitanci, poslušajte je na youtubeu (<https://www.youtube.com/watch?v=ZxOdxIoxXGE>) i onda pročitajte datu analizu, zapišite ono što smatrate najbitnijim, a možete dodati i neka svoja zapažanja i tumačenja. U analizi vam može pomoći i sledeće predavanje <https://www.youtube.com/watch?v=UchSYsB511Q>

**Beleške o autoru**

* **Dobrica Erić** vrlo je značajan srpski književnik, pesnik, prozaik, dramski pisac i pisac za decu. Uz to, bio je i vrlo uticajan pisac tekstova za stripove. Rođen je 22. avgusta 1936. godine u mestu Donja Crnuća, pored Gornjeg Milanovca.
* Prva zbirka pesama objavljena mu je 1959. godine, pod naslovom “Svet u suncokretu”. Od tada je objavio 40 knjiga za decu, 23 zbirke pesama, pet knjiga lirske proze i pet pozorišnih drama.
* Njegove pesme bile su inspirisane krajem u kojem je odrastao i živeo. Najčešći motivi o kojima je pisao bili su selo, livada, deca, tipovi ljudi koje je najbolje poznavao.
* Prvu antologiju “Orfej među šljivama”, objavio je 1963. godine s književnim kritičarem Dragišom Vitoševićem, a prvu samostalnu antologiju objavio je 1994. godine, pod nazivom “Da sabljama zemlju delimo”. Njegovim najuspešnijim delom smatra se knjiga “Razapeta zemlja”, objavljena 1999. godine, a koju čine uglavnom rodoljubive pesme.
* Erić je umro 29. marta 2019. Godine u Beogradu, u 83. godini života te je sahranjen na seoskom groblju u rodnom mestu.

**Analiza pesme**

**Književni rod: lirika**

**Književna vrsta:**  misaona pesma

**Mesto radnje:** prirodno okruženje, brežuljak

**Vreme radnje:** letnja noć

**Tema dela:** osećajnost i usamljenost pesnika

**Motivi:**

* Smena dana i noći, zvezdane ljuljaške (metafora) i žarkog ata, vreme kada se pesnik prepušta svojim osećanjima i sopstvenim mislima, vreme sumraka
* Zvuk popaca i svetlosti svitaca narušavaju mir pesnika
* Personifikovanje prirode: breze, cveće, travke
* Pesnik nazdravlja u slavu prirode i ljudi (njenih stanovnika)
* Pesnik pod mirisom voća (drveće voćki) priča o svom viđenju sveta

**Stilske figure i simboli:**

* Žarki at(konj) – simbol sunca, energije, volje, dana, svetla, snage, toplote
* Mesec – simbol večitih želja i težnji, pesničke umetnosti, mističnosti, nedostupnosti, hladne svetlosti, senovitih predela u srcu pesnika, simbol nečeg nedostižnog
* Zvezda sa prvim zracima – rađanje jutra, život, svetlost, dan, čovekova povezanost sa nebom
* Bulka – simbol života, cvet, svetlosti, slobode, sunca

**Metafora:** nebesa (nebeski glasnici koji čuvaju zvezde), zvezdano nebo koje se menja, zvezdana ljuljka, čobani koji nose torbice zvezda i cvetovi

**Personifikacija:** princeze breze, trepće cveće, travke snene, svici nose žiže, noć zanjiše, dan sjaše

Pesma *Pesnik i Mesec* se sastoji iz šest strofa sa različitim brojem stihova, pa se zbog toga njihov ritam menja. Dva usamljena bića, "dva nežna brata", pesnik i mesec "sretnu se negde na brežuljku" u poznoj letnjoj večeri. Njihov susret je naslikan u lepoti slika sveta koji ih okružuje. Kada padne veče i "noć zanjiše zvezdanu ljuljku", mesec počinje da sija i obasjava sve okolo, pa i brežuljak. Opčinjen prizorima u noći pesnik gleda u mesec, u nebo sa zvezdama i obasjani brežuljak.

Dobrica Erić slika noć, kada se svet u kasnoj letnjoj večeri uvećava. Noć postaje čarobna, kada svici počinju da svetle u mraku, a popci svojim zvucima presecaju tišinu. Umornim čobanima koji nose "pune torbice zvezda i cvetova" javljaju se "plavi leptiri snova". Bude se usnule travke, treperi cveće i poput zaljubljenih princeza uzdišu breze. Zanesen lepotom noći i očaran lepotom sveta, pesnik bere bulku iz trave, dok mesec uzima zvezdu s prvim zracima. Dodir bulke i zvezde je nežan poput ova dva usamljena bića. Kao sa dva pehara "tada se kucnu i nazdrave polju i reci i šumarcima". Usamljeni, u letnjoj čarobnoj noći, pesnik i mesec dele dubinu svoje usamljenosti među voćem i recituju svoju samoću jedan drugom.